P6_TA(2005)0204

Ελαφρά όπλα (UN prepcom)

Ψήφισμα του Ευρωπαϊκού Κοινοβουλίου σχετικά με τα μικρά όπλα και τον ελαφρύ οπλισμό

Το Ευρωπαϊκό Κοινοβούλιο,

- έχοντας υπόψη τα ψηφίσματά του, της 15ης Μαρτίου 2001 [1], της 15ης Νοεμβρίου 2001 [2] και της 19ης Ιουνίου 2003 [3], σχετικά με την καταπολέμηση της διάδοσης και κατάχρησης μικρών όπλων και ελαφρού οπλισμού,

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη ότι τα κράτη μέλη του ΟΗΕ θα συνέλθουν τον Ιούνιο του 2005 για την τρίτη ουσιαστική σύνοδο της Ομάδας Εργασίας Αορίστου Χρόνου του ΟΗΕ για την ανίχνευση παρανόμων μικρών και ελαφρών όπλων,

Β. λαμβάνοντας υπόψη ότι τα κράτη μέλη του ΟΗΕ θα συνέλθουν τον Ιούλιο του 2005 για την Δεύτερη Διετή Συνάντηση Κρατών του ΟΗΕ προκειμένου να εξετασθεί η εφαρμογή του Προγράμματος Δράσης των Ηνωμένων Εθνών για το παράνομο εμπόριο μικρών και ελαφρών όπλων και τον Ιούνιο/Ιούλιο του 2006 για την Διάσκεψη Επανεξέτασης του Προγράμματος Δράσης των Ηνωμένων Εθνών,

Γ. επαναβεβαιώνοντας τις ανησυχίες του για τη συνεχιζόμενη διάδοση μικρών όπλων και ελαφρού οπλισμού, η οποία επιτείνει τις ένοπλες συγκρούσεις και την αστάθεια, διευκολύνει την τρομοκρατία, υπονομεύει τη βιώσιμη ανάπτυξη και το κράτος δικαίου, και συμβάλλει σε σοβαρές παραβιάσεις των ανθρωπίνων δικαιωμάτων και του διεθνούς ανθρωπιστικού δικαίου,

Δ. επιβεβαιώνοντας την πρόθεσή του να ωθήσει περαιτέρω την ΕΕ και τα κράτη μέλη της σε έναν εποικοδομητικό και τακτικό διάλογο επί του περιεχομένου και των προτεραιοτήτων των πολιτικών της ΕΕ στις διεθνείς και περιφερειακές πρωτοβουλίες και διαπραγματεύσεις σχετικά με τον έλεγχο των μικρών όπλων και του ελαφρού οπλισμού,

Ε. πεπεισμένο ότι η ΕΕ και τα κράτη μέλη της έχουν να διαδραματίσουν κρίσιμο ρόλο στη ανάπτυξη και προώθηση των κατάλληλων διεθνών και περιφερειακών κανόνων για την καταπολέμηση της διάδοσης και κατάχρησης μικρών όπλων και ελαφρού οπλισμού,

ΣΤ. ενθαρρυμένο από την από 17 Φεβρουαρίου 2005 [4] δήλωση της Προεδρίας του Συμβουλίου σχετικά με τα μικρά όπλα ενώπιον του Συμβουλίου Ασφαλείας του ΟΗΕ, με την οποία επικρότησε την αναγνώριση της ρητής ανάγκης του να επιταχύνουν τα κράτη και να υπογράψουν νομικώς δεσμευτικές συμφωνίες για την ανιχνευσιμότητα, τη μεσιτεία και τη μεταφορά μικρών όπλων,

Ζ. χαιρετίζοντας την ενεργό υποστήριξη της ΕΕ προς την ενδιάμεση μεταξύ δύο συνόδων ομάδα εργασίας του ΟΗΕ σχετικά με την ανίχνευση παράνομων μικρών όπλων και ελαφρού οπλισμού, με στόχο μια νομική συμφωνία και την ένταξη των πυρομαχικών για μικρά όπλα και ελαφρό οπλισμό στο πεδίο εφαρμογής του μέσου,

Η. χαιρετίζοντας επίσης τη στήριξη που διατύπωσε δημόσια η Λουξεμβουργιανή Προεδρία στη συνεδρίαση Ολομελείας της 11ης Μαΐου 2005 στο Στρασβούργο και οι Κυβερνήσεις της Φινλανδίας, του Ηνωμένου Βασιλείου, της Ολλανδίας, της Ιρλανδίας, της Ισπανίας και της Πολωνίας, για μια Συνθήκη για το Εμπόριο Όπλων, όπως επίσης και τις προσπάθειές τους να συνεργασθούν με άλλους εταίρους με σκοπό την οικοδόμηση περιφερειακής και παγκόσμιας συναίνεσης επί της ανάγκης παγκοσμίων νομικών προτύπων για τις μεταφορές μικρών όπλων και ελαφρού οπλισμού,

Θ. εκφράζοντας πάντως ανησυχία για την απουσία ζήλου εκ μέρους της ΕΕ στις διαπραγματεύσεις του ΟΗΕ για την ανιχνευσιμότητα ως προς τη δημιουργία μηχανισμών παρακολούθησης της εφαρμογής της συμφωνίας περί ανιχνευσιμότητας, ώστε να μπορέσουν να εκπονηθούν κατευθυντήριες γραμμές για τις καλύτερες πρακτικές που θα συμπληρώσουν τα παγκόσμια ελάχιστα πρότυπα,

Ι. ελπίζοντας και προσδοκώντας ότι περισσότερα κράτη μέλη της ΕΕ θα δηλώσουν δημοσίως την ενεργό στήριξή τους στις προσπάθειες οικοδόμησης συναίνεσης για την ανάγκη μιας Συνθήκης περί Εμπορίου Όπλων που θα απαγορεύει τις μεταφορές όπλων που εγκυμονούν σαφή κίνδυνο συμβολής σε σοβαρές παραβιάσεις των ανθρωπίνων δικαιωμάτων ή του διεθνούς ανθρωπιστικού δικαίου,

ΙΑ. θεωρώντας περαιτέρω λυπηρή τη βραδεία πρόοδο των ευρείας βάσεως διαβουλεύσεων του ΟΗΕ για την πάταξη του παράνομου εμπορίου μικρών όπλων και ελαφρού οπλισμού και για την απουσία σταθερής δέσμευσης για τη σύναψη διεθνούς συμφωνίας για τον έλεγχο της μεσιτείας όπλων,

ΙΒ. αναγνωρίζοντας ότι στα τέλη Απριλίου 2004 το Πρωτόκολλο του ΟΗΕ για τα πυροβόλα όπλα ετέθη σε ισχύ ως νομικώς δεσμευτικό κείμενο αφότου η Πολωνία και η Ζάμπια έγιναν η 40ή και η 41η αντιστοίχως χώρα που το επικύρωσε· τονίζοντας ότι το εν λόγω Πρωτόκολλο υποχρεώνει τα κράτη μέλη του ΟΗΕ να ελέγχουν την κατασκευή, την εξαγωγή, την εισαγωγή και τη διαμετακόμιση πυροβόλων όπλων,

1. συνιστά στο Συμβούλιο και τα κράτη μέλη να προωθήσουν δυναμικό νέο μηχανισμό για το υπό διαπραγμάτευση μέσο ανίχνευσης , περιλαμβανομένης της δημιουργίας ομάδας τεχνικών εμπειρογνωμόνων εντεταλμένης με την περιγραφή βέλτιστων πρακτικών για τη σήμανση, την καταγραφή και την ανίχνευση μικρών όπλων, ελαφρού οπλισμού και των αντίστοιχων πυρομαχικών·

2. ενθαρρύνει τα έξι κράτη μέλη της ΕΕ που δεν έχουν ακόμη υπογράψει το Πρωτόκολλο Όπλων των Ηνωμένων Εθνών να το πράξουν χωρίς καθυστέρηση·

3. καλεί επειγόντως το Συμβούλιο και τα κράτη μέλη να ασχοληθούν ενεργά με τη δημιουργία συναίνεσης σε περιφερειακό και διεθνές επίπεδο όσον αφορά τις συνολικές προδιαγραφές για τις μεταφορές όπλων βάσει των υφισταμένων υποχρεώσεων των κρατών στο πλαίσιο του διεθνούς δικαίου και της ανάγκης για μια Διεθνή Συνθήκη Εμπορίου Όπλων·

4. συνιστά στο πλαίσιο αυτό στο Συμβούλιο και τα κράτη μέλη να ενθαρρύνουν έντονη συζήτηση στο πλαίσιο της Διετούς Συνάντησης των Ηνωμένων Εθνών σχετικά με το Πρόγραμμα Δράσης του ΟΗΕ με στόχο οι διαπραγματεύσεις για την Συνθήκη Εμπορίου Όπλων να αρχίσουν αμέσως μετά την Διάσκεψη Επανεξέτασης των Ηνωμένων Εθνών του 2006 σχετικά με το Πρόγραμμα Δράσης των Ηνωμένων Εθνών·

5. καλεί το Συμβούλιο και τα κράτη μέλη να επαναλάβουν τις προσπάθειές τους για τη δημιουργία συναίνεσης σε περιφερειακό και διεθνές επίπεδο όσον αφορά την ανάγκη σύναψης διεθνούς συνθήκης για τον έλεγχο του εμπορίου μικρών και ελαφρών όπλων·

6. προτίθεται να εξουσιοδοτήσει την αρμόδια επιτροπή του να εκπονήσει έκθεση ιδίας πρωτοβουλίας εν ευθέτω χρόνω για την Διάσκεψη Επανεξέτασης των Ηνωμένων Εθνών του 2006 με σκοπό την εξέταση των ενεργειών και της πολιτικής της ΕΕ όσον αφορά τα μικρά όπλα και τον ελαφρό οπλισμό και την περαιτέρω δέσμευση του Συμβουλίου και των κρατών μελών στις σχετικές πολιτικές τους, σε περιφερειακό και διεθνές επίπεδο·

7. αναθέτει στον Πρόεδρό του να διαβιβάσει το παρόν ψήφισμα στην Προεδρία του Συμβουλίου, στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών και στο Γενικό Γραμματέα του Οργανισμού Ηνωμένων Εθνών.

[1] ΕΕ C 343 της 5.12.2001, σ. 311.

[2] ΕΕ C 140 Ε της 13.6.2002, σ. 587.

[3] ΕΕ C 69 Ε της 19.3.2004, σ. 136.

[4] Δήλωση της Προεδρίας του Συμβουλίου: αριθ. PRES05-013EN, της 17.2.2005.

--------------------------------------------------